钦定古今图书集成/理学汇编/学行典/第079卷 > 《言尽意论》欧阳建
## 钦定古今图书集成/理学汇编/学行典/第079卷 > 《言尽意论》欧阳建

有雷同君子问于违众，先生曰：“世之论者，以为言不
尽意，由来尚矣。至乎通才达识，咸以为然。若夫蒋公
之论眸子，锺傅之言才性，莫不引此为谈证，而先生
以为不然，何哉？”先生曰：“夫天不言，而四时行焉，圣人
不言，而鉴识存焉。形不待名，而方圆已著，色不俟称，
而黑白以彰。然则名之于物，无施者也；言之于理，无”
为者也，而古今务于正名，圣贤不能去言，其故何也？
诚以理得于心，非言不畅；物定于彼，非言不辨。言不
畅志，则无以相接，名不辨物，则鉴识不显。鉴识显而
名品殊，言称接而情志畅。原其所以，本其所由，非物
有自然之名，理有必定之称也。欲辨其实，则殊其名，
欲宣其志，则立其称。名逐物而迁，言因理而变，此犹
声发响应，形存影附，不得相与为二。苟其不二，则无
不尽，吾故以为尽矣。